(জিটিনিউজ টোয়েন্টিফোর ডটকম/রেজাউল আম্বিয়া রাজু) ২০০ ফুট সেগুন কাঠের মুল্য ২০ হাজার টাকা মাত্র। তবে সেটা বাজারে নয়। এক ট্রাক চোরাই কাঠ আটকের পর মাত্র ২০ হাজার টাকা নিয়ে বনবিভাগের কর্মকর্তারা কাঠসহ ট্রাকটি ছেড়ে  দিয়েছেন। চাঞ্চল্যকর এ ঘটনাটি ঘটেছে ২৯শে জুন বুধবার দুপুরে মৌলভীবাজারের কুলাউড়া পৌরশহরের। স্থানীয় প্রত্যক্ষদর্শী ও বনবিভাগ সূত্রে জানা গেছে, বনবিভাগের বিশেষ টহলবাহিনীর লোকজন মঙ্গলবার গভীর রাতে প্রায় ৪০০ ফুট কাঠ বোঝাই একটি ট্রাক বড়লেখা যাবার পথে (মৌলভীবাজার-ট-১১-০০১২) কুলাউড়া পৌরশহরের নার্সারি এলাকা থেকে আটক করে। পরে আটককৃত ট্রাক ছাড়িয়ে নিতে শুরু হয় দরকষাকষি। এ পর্যায়ে বুধবার দুপুরে বনবিভাগের বিশেষ টহল বাহিনী কুলাউড়া কার্যালয়ের ভারপ্রাপ্ত কর্মকর্তা (ওসি) জহিরুল হক ২০ হাজার টাকা নিয়ে কাঠসহ ওই ট্রাক ছেড়ে দেন।  ২০ হাজার টাকা গ্রহনের অভিযোগ অস্বীকার করে জহিরুল হক জানান, কাগজপত্র যাচাই করে কাঠগুলো ছেড়ে দেয়া হয়েছে। তবে ওই কার্যালয়ের একাধিক বনপ্রহরী নাম প্রকাশ না করার শর্তে জানান, আটককৃত ওই ট্রাকে তল্লাশি চালিয়ে ৪০০ ফুট কাঠের মধ্যে ২০০ ফুট চোরাই সেগুনকাঠ পাওয়া যায়। পরে দরকষাকষি করে জহিরুল হক ২০ হাজার টাকা নিয়ে ওই ট্রাকটি ছেড়ে দেন। এ নিয়ে কার্যালয়ের কর্মকর্তা ও বনপ্রহরীদের মধ্যে চাপা ক্ষোভ বিরাজ করছে। এ প্রসংগে বনবিভাগের বিভাগীয় বনকর্মকর্তা (ডিএফও) দেলোয়ার হোসেন বলেন, বনবিভাগে দুই একজন কর্মকর্তা ছাড়া সবাই দূর্নীতিবাজ।  আর ওই দূর্নীতিবাজদের দিয়ে বন রক্ষা করা সম্ভব নয়। ঘটনাটি তদন্ত সাপেক্ষে প্রয়োজনীয় ব্যবস্থা নেয়া হবে বলে তিনি জানান।  জিটিনিউজ টোয়েন্টিফোর ডটকম/2320